A BIZOTTSÁG 1281/2005/EK RENDELETE
(2005. augusztus 3.)
a halászati engedélyek kezeléséről és az azokban feltüntetendő szükséges információkról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 13. cikke (3) bekezdésére és 22. cikke (3) bekezdésére,
Mivel:
(1)
A halászati tevékenységek egységes ellenőrzésének megkönnyítése és biztosítása végett közösségi szintű szabályokat kell megállapítani a halászati engedélyekben feltüntetendő szükséges információkról, különös tekintettel az engedély birtokosára, a hajóra, a halászati kapacitásra és a halászeszközökre vonatkozó információkra.
(2)
A halászati engedély fontos flottaigazgatási eszköz, különösen a 2371/2002/EK rendelet 12. és 13. cikkében, valamint a Közösség legkülső régióiban nyilvántartott halászflották igazgatásáról szóló, 2004. március 30-i 639/2004/EK tanácsi rendeletben (2) megállapított kapacitáskorlátozások vonatkozásában. Valamely tagállam flottájának a kiadott engedélyekben feltüntetett összkapacitása nem haladhatja meg ezeket a korlátozásokat, különös tekintettel a 2371/2002/EK tanácsi rendelet III. fejezetében meghatározott közösségi flottapolitika végrehajtási szabályainak megállapításáról szóló, 2003. augusztus 12-i 1438/2003/EK bizottsági rendelet (3) és a Közösség legkülső régióiban nyilvántartott halászflották igazgatásáról szóló 639/2004/EK tanácsi rendelet alkalmazására vonatkozó részletes szabályok megállapításáról szóló, 2004. december 9-i 2104/2004/EK tanácsi rendelet alkalmazásából származó szintekre.
(3)
A halászati engedély tekintetében, amely mind a flottaigazgatásnak, mind pedig a halászati tevékenységek ellenőrzésének és vizsgálatának fontos eszköze, a tagállamoknak biztosítaniuk kell, hogy az abban feltüntetett információk világosak és egyértelműek legyenek, továbbá mindenkor a valós helyzetet tükrözzék.
(4)
Annak érdekében, hogy valamely hajó flottából való kivonása állami támogatással történjen, az adott tagállamnak a 2371/2002/EK rendelet 11. cikkének (3) bekezdésével összhangban vissza kell vonnia a halászati engedélyt. Az adott engedélyben szereplő kapacitás nem pótolható. Amennyiben azonban a hajó flottából való visszavonása nem állami támogatással történt, a kapacitás és a kapacitási engedély pótolható, feltéve hogy a 2371/2002/EK rendelet 12. és 13. cikkében foglalt, a referenciaszintekre és a belépési/kilépési rendre vonatkozó rendelkezéseket tiszteletben tartják.
(5)
Az engedélyben feltüntetett információknak meg kell felelniük a közösségi halászflotta-nyilvántartásban szereplő információknak.
(6)
Az engedélyben feltüntetendő információk körét a halászhajók jellemzőinek meghatározásáról szóló, 1986. szeptember 22-i 2930/86/EGK tanácsi rendelettel (4) és a közösségi halászflotta-nyilvántartásról szóló, 2003. december 30-i 26/2004/EK bizottsági rendelettel (5) összhangban kell meghatározni.
(7)
A 3690/93/EK tanácsi rendelet (6) létrehozta a halászati engedélyekben feltüntetendő szükséges információk szabályozását megállapító közösségi rendszert. Ezt a rendeletet az említett rendelet hatályon kívül helyezésének napjától kell alkamazni.
(8)
Az e rendeletben előirányzott intézkedések összhangban vannak a Halászati és Akvakultúraágazati Irányítóbizottság véleményével,
ELFOGADTA EZT A RENDELETET:
1. cikk
Tárgyi hatály
Ez a rendelet megállapítja a 2371/2002/EK rendelet 22. cikkében említett halászati engedélyek kezelésének és az azokban feltüntetendő szükséges információk meghatározásának szabályait.
2. cikk
Fogalommeghatározás
E rendelet alkalmazásában a „halászati engedély” felruházza birtokosát azzal a joggal, hogy a nemzeti szabályok által megszabott korlátokon belül egy meghatározott halászati kapacitást az élő vízi erőforrások kereskedelmi kiaknázására fordítson.
3. cikk
A vízi erőforrások kiaknázása
Egy közösségi halászhajó csak abban az esetben használható az élő vízi erőforrások kereskedelmi kiaknázására, ha érvényes halászati engedély van a fedélzetén.
4. cikk
A tagállamok kötelezettségei
A lobogó szerinti tagállam e rendeletnek megfelelően állítja ki, kezeli és vonja vissza a halászati engedélyeket.
5. cikk
A halászati engedélyben feltüntetendő szükséges információk
(1) A halászati engedély legalább az e rendelet mellékletében megállapított információkat tartalmazza.
(2) A halászati engedélyben feltüntetett információkat változás esetén a lobogó szerinti tagállam teszi naprakésszé.
(3) A lobogó szerinti tagállam biztosítja, hogy a halászati engedélyben feltüntetett információk pontosak és megfelelnek a 2371/2002/EK rendelet 15. cikkében említett közösségi halászhajóflotta-nyilvántartásban szereplő információknak.
6. cikk
Felfüggesztés és visszavonás
(1) A lobogó szerinti tagállam ideiglenesen felfüggeszti annak a hajónak a halászati engedélyét, amelyet az adott tagállam határozata alapján ideiglenesen kivontak a forgalomból.
(2) A lobogó szerinti tagállam véglegesen visszavonja annak a hajónak a halászati engedélyét, amelyet érint valamely, a 2371/2002/EK rendelet 11. cikkének (3) bekezdésében említett kapacitásmódosítási intézkedés.
7. cikk
A flottakapacitás-igazgatási intézkedésekkel való összhang
A valamely tagállam által kiadott halászati engedélyeknek megfelelő, bruttó űrtartalomban (GT) és kW-ban meghatározott teljes kapacitás nem haladhatja meg az adott tagállam részére a 2371/2002/EK rendelet 12. és 13. cikkével, valamint a 639/2004/EK, az 1438/2003/EK és a 2104/2004/EK rendelettel összhangban megállapított maximális kapacitási szinteket.
8. cikk
(1) Valamennyi lobogó szerinti tagállam biztosítja, hogy az e rendelet hatálybalépésétől számított 12 hónapon belül valamennyi engedélye összhangban áll ezzel a rendelettel.
(2) Amíg a lobogó szerinti tagállam nem ezen rendeletnek megfelelően állítja ki valamennyi engedélyét, a 3690/93/EK rendelettel összhangban kiadott engedélyek érvényesnek tekintendők.
9. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Rendelkezéseit a 3690/93/EK rendelet hatályon kívül helyezésének időpontjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 3-án.